
ROMÂNIA

JUDEŢUL VRANCEA

MUNICIPIUL FOCŞANI

       CONSILIUL LOCAL
H O T Ă R Â R E

privind însuşirea proiectului Stemei Municipiului Focşani
         Consiliul local al Municipiului Focşani, judeţul Vrancea, întrunit în şedinţă ordinară:

- văzând proiectul de hotărâre iniţiat de Primarul Municipiului Focsani şi raportul Serviciului Comunicare înregistrat la numărul 27426/28.05.2013, prin care se propune o variantă de proiect a Stemei Municipiului Focşani, în vederea însuşirii de către Consiliul Local al Municipiului Focşani;

- având în vedere avizul favorabil al Comisiei de buget şi administraţie publică;
- în conformitate cu prevederilor H.G. nr. 25/2003 privind stabilirea metodologiei de elaborare, reproducere şi folosire a stemelor judeţelor, municipiilor, oraşelor şi comunelor;
- în baza Legii 52/2003 privind transparenţa decizională în administraţia publică;
- în baza art. 36, alin. (1) şi alin. (9) şi art. 45, alin. (1), din Legea nr.215/2001 privind administraţia publică locală, republicată şi modificată;
HOTĂRĂŞTE:
ART. 1. Se aproba însuşirea proiectului Stemei Municipiului Focşani, conform anexei care face parte integranta din prezenta hotarâre.
Descriere:  

Scut triunghiular cu marginile rotunjite, despicat roşu şi albastru. 

În câmpul din dextra, pe roşu, un cap de bour din argint, având între coarne o stea de aur cu cinci raze,  flancat la dreapta de o roză şi la stânga de o semilună din acelaşi metal. 

În câmpul din senestra, pe albastru, o acvilă cruciată din aur, cu ciocul şi ghearele roşii, flancată la partea superioară de un soare radiind şi o semilună din acelaşi metal. 

În şeful scutului, pe câmp de hermină, o coroană închisă, de aur, căptuşită cu roşu. 

Scutul este timbrat cu o coroană murală de argint cu şapte turnuri crenelate.

Semnificaţia elementelor însumate:

Compoziţia heraldică reuneşte stemele istorice ale Moldovei şi Tării Româneşti, amintind de poziţionarea oraşului Focşani pe râul Milcov, hotar desfiinţat în urma Unirii realizate la 1859, sub coroana lui Alexandru Ioan Cuza. Focşanii au moştenit un important capital simbolic, identificându-se ca „Oraş al Unirii”. 

Această variantă este o reluare a stemei aprobate în perioada interbelică, valoarea sa fiind dată de uz şi continuitate. 

Coroana murală cu şapte turnuri crenelate semnifică faptul că localitatea are rangul de municipiu reşedinţă de judeţ.

ART. 2. Se abroga Hotărârea Consiliului Local al Municipiului Focşani nr. 132/29.05.2012 privind însuşirea proiectului de Stemă a Municipiului Focşani.
ART. 3. Prezenta hotărâre va fi comunicată de către Direcţia administraţie publică locală, Instituţiei Prefectului Judeţul Vrancea, Serviciului Comunicare în vederea înaintării Consiliului Judeţean Vrancea, Comisiei Naţionale de Heraldică, Genealogie şi Sigilografie a Academiei Române şi Comisiei judeţene Vrancea de analiză şi promovare a proiectelor de stemă ale judeţului, municipiillor, oraşelor şi comunelor.
      PREŞEDINTE DE ŞEDINŢĂ      
              IONUŢ MERSOIU                                                   CONTRASEMNEAZA

                                                                              SECRETARUL MUNICIPIULUI FOCSANI

                                                                                         EDUARD MARIAN CORHANĂ
Municipiul Focşani, 27.06.2013

